باسم يوسف

باسم رأفت محمد يوسف معروف بباسم يوسف دكتور جراح مصرى و مقدم برنامج سياسى ساخر ، مواليد 21 مارس 1974. اتخرج من كلية الطب سنة 1998 و اخد الدكتوراه فى جراحة القلب و الصدر من جامعة القاهرة و عضو هيئة التدريس فى الكلية. سافر و اشتغل فى امريكا و اوروبا لفتره. بعد ثورة 25 يناير فى 8 مارس 2011 ابتدا يعمل فيديوهات سياسية ساخرة على اليوتيوب و عمل 12 حلقة و فيديوهاته اخدت نسبة مشاهدة عاليه (15 مليون مشاهد) و الناس اعجبت به و بالفكرة. قال اكتر من مرة فى برامج تلفزيون ان برنامج هو تمصير لبرنامج جون ستيوارت اللى بينتقد و بشكل كوميدى الاوضاع السياسية و قال ان انتقاده للشخصيات مش قلة احترام لهم بس نقد للكلام اللى بيقولوا على التلفزيون و كمان انتقاد اداء التلفزيون المصرى فى تغطية الاحداث فى الثورة و بعدها. فى 2013 ، مجلة التايم اختارته واحد من ضمن اكتر 100 مؤثرين فى العالم.

 برنامج (البرنامج ؟) 
بعد ما اتشهر على النت , فيه قنوات كتير طلبت منه انه يقدم برامج بيها و كان اشترط ان ادارة القنوات متتدخلش فى برنامجه. فى الاخر عمل برنامج البرنامج فى قناة اون تى فى و اتعرضت اول حلقة له فى رمضان 2011. البرنامج اتقرر يتعمل منه جزء تانى يبتدى يوم 23 نوفمبر 2012 , و حيكون اول برنامج ساخر بحضور الجمهور و فى مسرح سينما راديو ، فى صيف 2012 راح امريكا كجزء من برنامج تانى له اسمه امريكا بالعربى ، بيقابل مصريين و عرب عايشين فى امريكا و هناك قابل جون ستيوارت اللى استضافه فى حلقة فى برنامجه ذا دايلى شو و ساعده فى تحويل برنامج "البرنامج" عشان يبقى برنامج ساخر بحضور الجمهور تصوير الحلقة زى ما ف برنامج جون ستيوارت.

 التحقيق معاه 
فى 30 مارس 2013 اتوجه له اتهامات باهانة رئيس الجمهوريه محمد مرسى و ازدراء الدين الإسلامى و اتحول للتحقيق عند النائب العام و طلع بكفالة 15 الف جنيه على ان بيستمر التحقيق معاه بعد كده. بعدين فى 1 ابريل 2013 اتقدم فيه بلاغ بيتهمه بتعكير الصفو العام و نشر الشائعات و الاخبار الغلط و اتحول لنيابة امن الدولة العليا. من ناحيه تانيه باسم يوسف علق على الكلام ده ، انه حيفضل يقدم بنفس المستوى فى برنامجه و جماعة الاخوان المسلمين دايما بتعلق فشلها السياسى و فشلها فى ادارة البلد و مشاكلها على الإعلام ، و فاكرين ان الشعب حيفضل ساكت على الفشل ده و بالرغم من كل حاجة حفضل اقدم برنامجى و مش حتراجع عن موقفى. سياسيين و حقوقيين مصريين و اجانب شافوا ان ده رجوع لنفس سياسة مبارك الفاشيه و القمعية ، اللى ثورة 25 يناير شالته و رفضها الشعب المصرى. اتضامن مع باسم ناس كتير حولين العالم منهم جون ستيوارت ، مقدم البرنامج السياسى الساخر ذا دايلى شو اللى خصص حلقة كاملة للسخرية من الرئيس مرسى كتضامن مع باسم يوسف ، اللى قابله و استضافه فى برنامجه و قال انه بيعتبره اخ له و صاحب و تضامن مع باسم يوسف.
 See also 
 ونهو تشونغ
 مصادر 

 لينكات برانيه 

 صفحة باسم يوسف الرسمية على الفيسبوك
 حساب الدكتور باسم يوسف على موقع تويتر
 صفحة برنامج (البرنامج؟) على موقع الفيس بوك

تصنيف:مواليد 1974
تصنيف:اطبا مصريين
تصنيف:مدونين مصريين
تصنيف:يوتيوبرز مصريين
تصنيف:اعلاميين مصريين
تصنيف:كوميديانيين مصريين
تصنيف:مصريين مع ثورة 25 يناير
تصنيف:نباتيين
تصنيف:قاهريين
تصنيف:منتجين تيليڤزيون
تصنيف:متعلمين فى جامعة القاهره